Դենիս Գլուշակով

Դենիս Բորիսովիչ Գլուշակով (, ), ռուս ֆուտբոլիստ, կենտրոնական կիսապաշտպան, Մոսկվայի «Սպարտակ» ակումբի թիմի նախկին ավագ, Ռուսաստանի ազգային հավաքականի նախկին խաղացող։

Կենսագրություն
Դենիս Գլուշակովը ծնվել է 1987 թվականի հունվարի 27-ին Ռուսաստանի Ռոստովի մարզի Միլլերովո քաղաքում։ Նրա ծնողներն ամուսնալուծվել են, երբ նա եղել է մեկ տարեկան։ Մեծացել է ոչ հարուստ ընտանիքում։

Ակումբային կարիերա 

Դենիս Գլուշակովն իր ֆուտբոլային կարիերան սկսել է Միլլերովո քաղաքի մանկապատանեկան մարզադպրոցում։ 1998 թվականին իր հորեղբոր՝ Վալերի Գլուշակովի շնորհիվ սկսել է մարզվել ԲԿՄԱ-ի մանկապատանեկան մարզական դպրոցում։ Սկզբում Դենիսն ապրել է իր հորեղբոր մոտ, ապա տեղափոխվել է ֆուտբոլային ինտերնատ, որտեղ մի որոշ ժամանակ նույն սենյակում է ապրել Սոսլան Ջանաևի հետ։ 1999 թվականին Սերգեյ Գլուշակովը, այլևս չընդգրկվելով ԲԿՄԱ-ի հիմնական կազմում, տեղափոխվել է «Նիկա», որտեղ խաղացել է մինչև 2005 թվականը։

Հետագայում նա ընդունվել է Մոսկվայի «Լոկոմոտիվի» երկրորդ թիմում հանդես գալու առաջարկը։ 2007 թվականին նա վարձրավճարով ուղարկվել է Իրկուտսկի «Զվեզդա», որի կազմում անցկացրել է 34 խաղ և խփել 8 գոլ։ 2008 թվականի հուլիսի 13-ին կայացած «Դինամո» — «Լոկոմոտիվ» խաղում Դենիս Գլուշակովն առաջին անգամ «Լոկոմոտիվի» հիմնական կազմում խաղադաշտում անցկացրել է հանդիպման բոլոր 90 րոպեները։ 2008 թվականի հուլիսի 27-ին կայացած «Մոսկվա» ակումբի դեմ խաղում նա խփել է իր առաջին գոլը Պրեմիեր լիգայում։ Նույն խաղում նա ճանաչվել է հանդիպման լավագույն խաղացող, ինչից հետո սկսել է պարբերաբար խաղալ հիմնական կազմում։ Մրցաշրջանի վերջում նա երկրպագուների կողմից ճանաչվել է մրցաշրջանի լավագույն խաղացող՝ հավաքելով ձայների 24%-ն ու առաջ անցնելով Սերգեյ Գուրենկոյից ու Դմիտրի Տորբինսկուց։ 2011 թվականի մարտին նա ակումբի հետ կնքված պայմանագրի ժամկետը երկարացրել է 4,5 տարով։ Մրցաշրջանի առաջին մասի ավարտից հետո արժանացել է «Տարվա խաղացող» կոչման։

2013 թվականի հունիսի 18-ին «Սպարտակը» պաշտոնապես հաստատել է Գլուշակովի տրանսֆերը և հայտարարել Ռուսաստանի հավաքականի կիսապաշտպանի հետ պայմանագիր կքնելու մասին։ Տրանսֆերի արժեքը կազմել է շուրջ 8 մլն դոլար։ Ռուսաստանի ֆուտբոլային միության վեճերի լուծման պալատը որոշել է, որ «Լոկոմոտիվը» պարտավոր է որպես փոխհատուցում «Նիկային» վճարել կիսապաշտպանի՝ «Սպարտակ» տեղափոխվելու դիմաց ստացած գումարի 15%-ը, «երկաթուղայինները» բողոքարկել են (պնդելով, որ խաղացողը 2006 թվականին ազատ գործակալի կարգավիճակով առաջին անգամ տեղափոխվել է Ռոստովի ՍԿԱ) և գործը քննող Լոզանի մարզական իրավարար դատարանը որոշում է կայացրել հօգուտ «Նիկայի»։

2013 թվականի հուլիսի 16-ին Դենիս Գլուշակովը կատարել է իր նորամուտը «Սպատակի» կազմում՝ մասնակցելով Ռուսաստանի առաջնության՝ «Կռիլյա Սովետով» ակումբի դեմ արտագնա խաղին։ Առաջին խաղակեսում Գլուշակովը փոխանցում է կատարել Սերգեյ Պարշիվլյուկին, որի փոխանցումից հետո թիմի մեկ այլ նորեկ՝ Տինո Կոստան, բացել է խաղի հաշիվը։ «Սպարտակի» կազմում իր առաջին գոլը Գլուշակովը խփել է 2013 թվականի նոյեմբերի 10-ին՝ ձևակերպելով Ռուսաստանի առաջնության՝ «Զենիթ» ակումբի դեմ հաղթական խաղի վերջնական հաշիվը (4։2)։

2016 թվականի հուլիսի 21-ին «Սպարտակի» ֆուտբոլիստներն ու մարզիչները Դենիս Գլուշակովին ընտրել են թիմի ավագ։

Հավաքականում 

2008 թվականին Դենիս Գլուշակովը խաղացել է Ռուսաստանի երիտասարդական հավաքականում, սակայն վերջինս չի կարողացել անցնել 2009 թվականի Եվրոպայի երիտասարդական առաջնության փլեյ օֆֆի փուլը։ 2008 թվականի հոկտեմբերին հրավիրվել է Ռուսաստանի ազգային հավաքական, սակայն խաղալու հնարավորություն այդպես էլ չի ստացել։ 2011 թվականի մարտին կրկին հրավիրվել է հավաքական՝ մասնակցելու Հայաստանի և Կատարի հավաքականների դեմ խաղերին։ Կատարի դեմ խաղում Դենիս Գլուշակովը կատարել է իր նորամուտը հավաքականում։ 2011 թվականի հոկտեմբերին կայացած Անդորրայի հավաքականի դեմ խաղում նա խփել է իր առաջին գոլը հավաքականի կազմում։ Դենիս Գլուշակովն ընդգրկվել է Եվրո-2012-ի հայտացուցակում՝ թիմի հիմնական կազմում մասնակցելով Հունաստանի հավաքականի դեմ խաղին (0։1)։

2014 թվականի աշխարհի առաջնության նախընտարական փուլում Դենիս Գլուշակովը խփել է երկու գոլ՝ գրավելով Լյուքսեմբուրգի ու Իսրայելի հավաքականների դարպասները։ Մասնակցել է 2014 թվականի աշխարհի առաջնության եզրափակիչ փուլին, որ անցկացվել է Բրազիլիայում. հիմնական կազմում մասնակցել է Ռուսաստանի հավաքականի բոլոր երեք խաղերին և Բելգիայի դեմ խաղում ստացել դեղին քարտ։

2016 թվականի Եվրոպայի առաջնության նախընտրական փուլում մասնակցել է յոթ խաղի։ Ընդգրկվել է Ռուսաստանի հավաքականի հայտացուցակում՝ մասնակցելու Ֆրանսիայում կայանալիք եզրափակիչ փուլին։ Անգլիայի հավաքականի դեմ առաջին խաղում փոխարինման է դուրս եկել հանդիպման 80-րդ րոպեին, ինչից հետո ռուսները հավասարեցրել են հաշիվն ավելացված ժամանակում (1։1)։ Առաջնության երկրորդ՝ Սլովակիայի հավաքականի դեմ խաղում փոխարինման է դուրս եկել ընդմիջման ժամանակ, երբ հաշիվը 0։2 էր, և հանդիպման 80-րդ րոպեին գլխով գոլ խփել, սակայն արդյունքում Ռուսաստանի հավաքականը պարտություն է կրել (1։2)։

Անձնական կյանք 
Հայրը՝ Բորիս, մայրը՝ Գալինա Նիկոլաևնա։ Հորեղբայրը ֆուտբոլիստ Վալերի Գլուշակովն է։

2009 թվականի հունիսի 19-ին Դենիս Գլուշակովն ամուսնացելէ  Դարյայի հետ, որ սովորում էր ատամնաբուժություն։ Հարսանիքը կայացել է նրանց հայրենի քաղաքում՝ Միլլերովոյում։ 2011 թվականի սեպտեմբերի 26-ին ծնվել է նրանց դուստրը՝ Վալերիան։ 2016 թվականի դեկտեմբերի 15-ին ծնվել է Գլուշակովների երկրորդ դուստրը։

Վիճակագրություն

Ակումբային

Ելույթները հավաքականում

Ընդհանուր՝ 49 խաղ / 5 գոլ, 22 հաղթանակ, 17 ոչ-ոքի, 10 պարտություն

Ձեռքբերումներ

Անհատական
 Ընդգրկվել է Ռուսաստանի առաջնության 33 լավագույն ֆուտբոլիստների ցանկում (3) - 2011/12; 2012/13, 2013/14
 Մոսկվայի «Սպարտակ» ֆուտբոլային ակումբի տարվա ֆուտբոլիստ (1) - 2013/14
 Ռուսաստանի ֆուտբոլի առաջնության տարվա լավագույն ֆուտբոլիստ Ռուսաստանի ֆուտբոլային պրեմիեր լիգայի վարկածով (1) - 2016 թվականի նոյեմբեր-դեկտեմբեր

Ծանոթագրություններ

Արտաքին հղումներ 
 Ֆուտբոլիստի էջը «Լոկոմոտիվ» ակումբի պաշտոնական կայքում 
 Վիճակագրությունը Ռուսաստանի Պրեմիեր լիգայի կայքում
 

Ռուս ֆուտբոլիստներ
Ֆուտբոլի կիսապաշտպաններ
Լոկոմոտիվ Մոսկվայի ֆուտբոլիստներ
Սպարտակ Մոսկվայի ֆուտբոլիստներ
Ռուսաստանի հավաքականի ֆուտբոլիստներ
Ռուսաստանի սպորտի վարպետներ
ՈՒԵՖԱ Եվրո 2016-ի ֆուտբոլիստներ
Ռուսաստանի Պրեմիեր Լիգայի խաղացողներ
ՈՒԵՖԱ Եվրո 2012-ի ֆուտբոլիստներ